b'\n_START_ARTICLE_\nRuski pritlikavi hr\xc4\x8dek\n_START_SECTION_\nHabitat\n_START_PARAGRAPH_\nV stepah vzhodne in centralne Azije koplje rove tudi do enega metra globoko. Rovi so pogosto nastlani z ov\xc4\x8djo dlako in suho travo. V njih je konstantna temperatura okrog 16\xc2\xa0\xc2\xb0C. Naravni sovra\xc5\xbeniki so sove, lisice, orli in podlasice._NEWLINE_V ujetni\xc5\xa1tvu naj ne bi imeli za steljo \xc5\xbeagovine mo\xc4\x8dno di\xc5\xa1e\xc4\x8dih vrst lesa, saj to lahko vodi k alergijam in posledi\xc4\x8dno huj\xc5\xa1im obolenjem, ki ogro\xc5\xbeajo \xc5\xbeivljenje hr\xc4\x8dka. Najbolj\xc5\xa1a je papirnata stelja - trakovi iz papirnatih rob\xc4\x8dkov, prav tako je primerna bomba\xc5\xbena vata, saj si iz nje radi naredijo gnezdo.\n_START_SECTION_\n\xc5\xbdivljenjska doba\n_START_PARAGRAPH_\nV ujetni\xc5\xa1tvu do\xc4\x8daka pribli\xc5\xbeno 18-24 mesecev, druga\xc4\x8de pa \xc5\xbeivi od 2-3 leta. Spolno aktivni postanejo pri petih tednih. V leglu je obi\xc4\x8dajno 4-6 mladi\xc4\x8dev, znani so tudi primeri z do 16 mladi\xc4\x8di. Brejost traja 18-21 dni, pribli\xc5\xbeno 24 ur po porodu pa je samica pripravljena na novo parjenje.\n_START_SECTION_\nVedenje\n_START_PARAGRAPH_\nZa razliko od drugih vrst hr\xc4\x8dkov, \xc5\xa1e posebej sirijskega, je ruski pritlikavi hr\xc4\x8dek dru\xc5\xbeabna \xc5\xbeival. Samec, \xc4\x8de samica to dopusti, lahko ima pomembno vlogo pri varstvu in vzgoji mladi\xc4\x8dev, vendar se lahko zgodi, da samica v brejosti postane agresivna do samca in ju moramo lo\xc4\x8diti. Kot tudi druge vrste hr\xc4\x8dkov, bo pojedel svoje mladi\xc4\x8de samo v ekstremnih primerih, kot je na primer zelo veliko pomanjkanje proteinov. Samica poje mladi\xc4\x8dke tudi v primeru, \xc4\x8de \xc4\x8duti, da so le-ti ogro\xc5\xbeeni. Ker so dru\xc5\xbeabne \xc5\xbeivalice, jih lahko imamo v istospolnih kolonijah. V primeru, da jih ne lo\xc4\x8dimo po spolih se nam namre\xc4\x8d lahko prekomerno razmno\xc5\xbeijo. ruski pritlikavi hr\xc4\x8dek je no\xc4\x8dna \xc5\xbeival, to pomeni, da \xc4\x8dez dan ve\xc4\x8dinoma spi, \xc4\x8dez no\xc4\x8d pa je najbolj aktiven. Prav zaradi tega in zaradi svoje majhnosti ni primeren za doma\xc4\x8dega ljubljen\xc4\x8dka manj\xc5\xa1ih otrok.\n_START_SECTION_\nHibridi s sibirskim hr\xc4\x8dkom\n_START_PARAGRAPH_\nIzmed vseh vrst hr\xc4\x8dkov, ki jih imamo za doma\xc4\x8de ljubljenj\xc4\x8dke, sta edino ruski pritlikavi hr\xc4\x8dek in sibirski hr\xc4\x8dek sposobna medsebojnega parjenja in oploditve. Tak\xc5\xa1ni hibridi so najpogostej\xc5\xa1i rezultat tega, da \xc5\xbee v trgovinah z malimi \xc5\xbeivalmi ne uspejo lo\xc4\x8diti sibirske in ruske hr\xc4\x8dke. \xc5\xa0tevilo hibridov na \xc5\xbealost nara\xc5\xa1\xc4\x8da, kar pa povzro\xc4\x8da porast bolezni (diabetes, glavkom) in izginjanje rasno \xc4\x8distih primerkov.\n_START_SECTION_\nRuski pritlikavi hr\xc4\x8dek kot doma\xc4\x8da \xc5\xbeival\n_START_PARAGRAPH_\nPred nakupom hr\xc4\x8dka moramo dobro razmisliti, ali si \xc5\xbeelimo sam\xc4\x8dka ali sami\xc4\x8dko. Najbolje je izbrati samo en spol, tako se izognemo \xc5\xa1tevil\xc4\x8dnim mladi\xc4\x8dem, ki jih je te\xc5\xbeko oddati. Ko se odlo\xc4\x8dimo glede spola hr\xc4\x8dka, mu moramo pripraviti primerno kletko. Kletka za hr\xc4\x8dka ne sme imeti \xc5\xbei\xc4\x8dnatih tal, saj si hr\xc4\x8dek lahko hitro po\xc5\xa1koduje ta\xc4\x8dke. Ima naj povr\xc5\xa1ino vsaj 60 x 40 cm. Poleg kletke potrebujemo \xc5\xa1e ostalo opremo. Kolo za ruskega hr\xc4\x8dka naj ne bo kovinsko, ampak plasti\xc4\x8dno, ki nima \xc5\xa1pranj, v katere bi lahko hr\xc4\x8dek zataknil ta\xc4\x8dko. Stekleni\xc4\x8dka za vodo naj bo primerne velikosti in na primerni vi\xc5\xa1ini, da jo hr\xc4\x8dek lahko dose\xc5\xbee. V kletko lahko polo\xc5\xbeite tunele in hi\xc5\xa1ko za hr\xc4\x8dka. Poskrbite za primerno nasteljo (papirnati rob\xc4\x8dki, wc papir, vata), ki ne sme biti odi\xc5\xa1avljena. \xc5\xbdagovine se pri stelji za hr\xc4\x8dke raje izognemo, saj lahko vsebuje pr\xc5\xa1ice ali garje, ki ogro\xc5\xbeajo \xc5\xbeivljenje va\xc5\xa1ega hr\xc4\x8dka. Kletko postavite v miren kot v stanovanju. Naj ne bo izpostavljena soncu in preblizu radiatorja ali drugega grelnega telesa. S tako pripravljeno kletko se lahko odpravite v trgovino za male \xc5\xbeivali, kjer imajo veliko izbiro hr\xc4\x8dkov, lahko pa (najbolj\xc5\xa1a metoda) poi\xc5\xa1\xc4\x8dete rejca, ki se ukvarja s hr\xc4\x8dki. Ta vam bo lahko svetoval pri ureditvi kletke, pokazal vam bo star\xc5\xa1e va\xc5\xa1ega hr\xc4\x8dka, ..._NEWLINE_Prvih 24 ur v novem domovanju bo hr\xc4\x8dek najbr\xc5\xbe precej zbegan. Dovolite mu, da se navadi na novo okolje, ga dobro pregleda in markira. Po kak\xc5\xa1nem dnevu se lahko za\xc4\x8dnete bolj intenzivno ukvarjati z njim. Navadite ga na svoj glas in na roke (POZOR! Hr\xc4\x8dki, ki niso vajeni, da se jih prijema, lahko po\xc5\xa1teno ugriznejo!). Najla\xc5\xbeje hr\xc4\x8dka\xc2\xa0\xc2\xbbudoma\xc4\x8dite\xc2\xab\xc2\xa0s pomo\xc4\x8djo hrane. Dajajte mu semena z roko in po\xc4\x8dasi mu bo jasno, da va\xc5\xa1a roka ni nevarna. Z njim se ukvarjajte vsak dan vsaj 15 minut, saj se v nasprotnem primeru odvadijo \xc4\x8dloveka in zopet postanejo povsem divji. Redno (vsak dan) mu menjavajte vodo v stekleni\xc4\x8dki, da bo le-ta sve\xc5\xbea in ne postana. Hranite ga vsak drugi dan s suho hrano, vsak dan pa mu ponudite sve\xc5\xbeo zelenjavo ali sadje. \xc4\x8ci\xc5\xa1\xc4\x8denje kletke mora biti redno - enkrat tedensko. Za \xc4\x8das, ko \xc4\x8distite kletko, hr\xc4\x8dka premestite nekam, kjer bo varen in ne bo mogel uiti. Hrano, njene ostanke in kakce odvrzite v smeti, kletko sperite z vro\xc4\x8do vodo, ki ji lahko dodate kapljico detergenta za posodo, vendar bodite pazljivi, da jo dobro sperete. Ostalih \xc4\x8distil in razku\xc5\xbeil ne uporabljajte, saj lahko dra\xc5\xbeijo hr\xc4\x8dkovo ko\xc5\xbeo ali sluznico ter so na splo\xc5\xa1no strupeni.'